ŠAKIŲ RAJONO SAVIVALDYBĖS TARYBA

SPRENDIMAS

DĖL ĮMOKOS UŽ KOMUNALINIŲ ATLIEKŲ SURINKIMĄ IŠ ATLIEKŲ TURĖTOJŲ IR ATLIEKŲ TVARKYMĄ ŠAKIŲ RAJONO SAVIVALDYBĖJE DYDŽIO NUSTATYMO METODIKOS, ŠAKIŲ RAJONO SAVIVALDYBĖS MIŠRIŲ KOMUNALINIŲ ATLIEKŲ susikaupimo normų nekilnojaMOJO TURTO OBJEKTŲ KATEGORIJOMS ir įmokų už komunalinių atliekų surinkimą iš atliekų turėtojų ir atliekų tvarkymą šakių rajono savivaldybėje dydžių PATVIRTINIMO

2021 m. gruodžio 23 d. Nr. T-361

Šakiai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 37 punktu, 4 dalimi ir 18 straipsnio 1 dalimi, Lietuvos Respublikos atliekų tvarkymo įstatymo 302 straipsniu, Vietinės rinkliavos ar kitos įmokos už komunalinių atliekų surinkimą iš atliekų turėtojų ir atliekų tvarkymą dydžio nustatymo taisyklėmis, patvirtintomis Lietuvos Respublikos Vyriausybės 2013 m. liepos 24 d. nutarimu Nr. 711 „Dėl Vietinės rinkliavos ar kitos įmokos už komunalinių atliekų surinkimą iš atliekų turėtojų ir atliekų tvarkymą dydžio nustatymo taisyklių patvirtinimo“, ir atsižvelgdama į UAB Marijampolės apskrities atliekų tvarkymo centro 2021 m. lapkričio 30 d. aiškinamąjį raštą „Dėl Šakių rajono savivaldybės įmokų už komunalinių atliekų surinkimą ir tvarkymą dydžių“, Šakių rajono savivaldybės taryba n u s p r e n d ž i a:

1.	Patvirtinti:

1.1. Įmokos už komunalinių atliekų surinkimą iš atliekų turėtojų ir atliekų tvarkymą Šakių

rajono savivaldybėje dydžio nustatymo metodiką (pridedama);

1.2. Šakių rajono savivaldybės mišrių komunalinių atliekų susikaupimo normas nekilnojamojo turto objektų kategorijoms (pridedama);

1. 3. Įmokų už komunalinių atliekų surinkimą iš atliekų turėtojų ir atliekų tvarkymą Šakių rajono savivaldybėje dydžius (pridedama).

2. Pripažinti netekusiu galios Šakių rajono savivaldybės tarybos 2016 m. gruodžio 23 d. sprendimą Nr. T-396 „Dėl įmokos už komunalinių atliekų surinkimą iš atliekų turėtojų ir atliekų tvarkymą Šakių rajono savivaldybėje dydžio nustatymo metodikos patvirtinimo“ su visais pakeitimais ir papildymais.

3. Nustatyti, kad šis sprendimas įsigalioja 2022 m. vasario 1 d.

Šis sprendimas per vieną mėnesį nuo sprendimo paskelbimo dienos gali būti skundžiamas Lietuvos administracinių ginčų komisijos Kauno apygardos skyriui adresu: Laisvės al. 36, Kaunas, arba Regionų apygardos administracinio teismo Kauno rūmams adresu: A. Mickevičiaus g. 8A, Kaunas.

Savivaldybės meras	Edgaras Pilypaitis

PATVIRTINTA

Šakių rajono savivaldybės tarybos

2021 m. gruodžio 23 d. sprendimu Nr. T-361

ĮMOKOS UŽ KOMUNALINIŲ ATLIEKŲ SURINKIMĄ IŠ ATLIEKŲ TURĖTOJŲ IR ATLIEKŲ TVARKYMĄ ŠAKIŲ RAJONO SAVIVALDYBĖJE DYDŽIO NUSTATYMO METODIKA

I SKYRIUS

BENDROSIOS NUOSTATOS

1.	Įmokos už komunalinių atliekų surinkimą iš atliekų turėtojų ir atliekų tvarkymą Šakių rajono savivaldybėje dydžio nustatymo metodikos (toliau – Metodika) paskirtis – nustatyti Marijampolės regioninėje atliekų tvarkymo sistemoje teikiamų atliekų tvarkymo paslaugų įkainių skaičiavimo tvarką.

2.	Ši Metodika parengta vadovaujantis LR Atliekų tvarkymo įstatymu, LR Vyriausybės 2013 m. liepos 24 d. nutarimu Nr. 711 (naujai išdėstyta redakcija patvirtinta 2016 m. balandžio 20 d. nutarimu Nr. 384) patvirtintomis Vietinės rinkliavos ar kitos įmokos už komunalinių atliekų surinkimą iš atliekų turėtojų ir atliekų tvarkymą dydžio nustatymo taisyklėmis (toliau – Taisyklės), Lietuvos Respublikos Aplinkos ministro 2013 m. vasario 20 d. įsakymu Nr. D1-150 „Dėl nekilnojamojo turto objektų, kurių savininkas arba įgalioti asmenys privalo mokėti nustatytą rinkliavą arba sudaryti komunalinių atliekų tvarkymo paslaugos teikimo sutartį, rūšių sąrašo patvirtinimo“ (toliau – Įsakymas).

3.	Metodikoje vartojamos sąvokos apibrėžtos LR Atliekų tvarkymo įstatyme, Taisyklėse ir Įsakyme.

4.	UAB Marijampolės apskrities atliekų tvarkymo centras (toliau – Administratorius), vadovaudamasis šia metodika apskaičiuoja įmokos už komunalinių atliekų surinkimą ir sutvarkymą dydžius ir teikia savivaldybės tarybai tvirtinti.

II SKYRIUS

BŪTINŲJŲ SU KOMUNALINIŲ ATLIEKŲ TVARKYMU SUSIJUSIŲ SĄNAUDŲ NUSTATYMAS

5.	Ši Metodika parengta remiantis principu, kad komunalinių atliekų tvarkymo įkainiai padengtų visas Marijampolės regiono komunalinių atliekų tvarkymo sistemos būtinąsias su komunalinių atliekų tvarkymu susijusias sąnaudas.

6.	Būtinosios su komunalinių atliekų tvarkymu susijusios sąnaudos – tiesiogiai su komunalinių atliekų tvarkymu susijusios pagrįstos sąnaudos, reikalingos komunalinių atliekų tvarkymo paslaugai suteikti, ilgalaikiam komunalinėms atliekoms tvarkyti skirtos infrastruktūros eksploatavimui, jos atnaujinimui ir plėtrai užtikrinti ir sudaryti komunalinių atliekų turėtojams priimtinas sąlygas dalyvauti tvarkant komunalines atliekas, taip pat mažinti aplinkos taršą.

7.	Būtinosios su komunalinių atliekų tvarkymu susijusios sąnaudos apskaičiuojamos kaip atskirų komunalinių atliekų tvarkymo paslaugos teikimo veiklų, be kurių neįmanoma įgyvendinti komunalinių atliekų tvarkymo tikslų, uždavinių ir konkrečių priemonių, nustatytų regiono ir (ar) savivaldybės atliekų tvarkymo plane, bendrųjų sąnaudų suma.

8.	Būtinosios su komunalinių atliekų tvarkymu susijusios sąnaudos:

8.1.	mišrių (po pirminio rūšiavimo likusių) komunalinių atliekų surinkimo ir vežimo, įskaitant perkrovimo įrenginių eksploatavimo sąnaudas;

8.2.	mišrių (po pirminio rūšiavimo likusių) komunalinių atliekų apdorojimo ir (ar) šalinimo sąnaudos, įskaitant mokestį už aplinkos teršimą sąvartyne šalinamomis komunalinėmis atliekomis, sąvartynų eksploatavimo sąnaudos, įskaitant atidėjinius sąvartynui uždaryti, rekultivuoti ir prižiūrėti po uždarymo;

8.3.	į mišrias komunalines atliekas patekusių antrinių žaliavų atskyrimo nuo mišrių komunalinių atliekų ir kitos tvarkymo sąnaudas, išskyrus tas sąnaudas, kurias teisės aktų nustatyta tvarka privalo apmokėti gamintojai ir importuotojai;

8.4.	didelių gabaritų atliekų surinkimo aikštelių eksploatavimo sąnaudas, išskyrus tas sąnaudas, kurias teisės aktų nustatyta tvarka privalo apmokėti gamintojai ir importuotojai;

8.5.	į komunalines atliekas patekusių pavojingų buitinių (buityje susidarančių) atliekų, didelių gabaritų atliekų, buityje susidarančių elektros ir elektroninės įrangos atliekų surinkimo apvažiavimo būdu ir tvarkymo sąnaudas, išskyrus tas atliekų tvarkymo sąnaudas, kurias teisės aktų nustatyta tvarka privalo apmokėti gamintojai ir importuotojai;

8.6.	biologiškai skaidžių atliekų rūšiuojamojo surinkimo ir (ar) tvarkymo;

8.7.	kompostavimo aikštelių eksploatavimo sąnaudas;

8.8.	kitų komunalinių atliekų (maisto atliekų, tekstilės atliekų ir kitų) rūšiuojamojo surinkimo ir (ar) tvarkymo sąnaudas;

8.9.	netinkamų eksploatuoti uždarytų sąvartynų priežiūros po uždarymo sąnaudas;

8.10.	komunalinių atliekų tvarkymo infrastruktūros atnaujinimo sąnaudas;

8.11.	visuomenės švietimo ir informavimo komunalinių atliekų tvarkymo klausimais sąnaudas, išskyrus tas visuomenės švietimo ir informavimo sąnaudas, kurias apmoka gamintojai ir importuotojai Lietuvos Respublikos atliekų tvarkymo įstatymo ir Lietuvos Respublikos pakuočių ir pakuočių atliekų tvarkymo įstatymo nustatyta tvarka;

8.12.	komunalinių atliekų tvarkymo sistemos administravimo sąnaudos, t.y. komunalinių atliekų tvarkymo sistemos Administratoriaus darbuotojų atlyginimų, biuro eksploatavimo, kuro, įmokos apskaičiavimo, sąskaitų išrašymo, įmokų surinkimo ir kitos administracinės veiklos sąnaudos.

9.	Atliekų, kurių turėtojo nustatyti neįmanoma arba kurių turėtojas neegzistuoja, tvarkymo sąnaudos negali būti įtraukiamos į būtinąsias sąnaudas.

10.	Būtinosios komunalinių atliekų tvarkymo sistemos sąnaudos už metus apskaičiuojamos iš anksto, pagal prognozuojamas metines išlaidas. Pasibaigus metams, perskaičiuojamos būtinosios komunalinių atliekų tvarkymo sistemos sąnaudos pagal faktiškai patirtas sąnaudas per laikotarpį: jei perskaičiuotos faktinės būtinosios komunalinių atliekų tvarkymo sistemos sąnaudos skiriasi nuo apskaičiuotųjų iš anksto, skirtumas kompensuojamas, perskaičiuojant būtinąsias sąnaudas naujam laikotarpiui.

11.	Būtinosios su komunalinių atliekų tvarkymu susijusios sąnaudos turi būti perskaičiuojamos ne dažniau kaip kiekvienais kalendoriniais metais, atsižvelgiant į komunalinių atliekų tvarkymo sąnaudų pokyčius per praėjusius kalendorinius metus ir regioniniame atliekų tvarkymo plane ir savivaldybių atliekų tvarkymo planuose numatytas įgyvendinti naujas komunalinių atliekų tvarkymo priemones.

12.	Būtinosios su komunalinių atliekų tvarkymu susijusios sąnaudos mažinamos planuojamų uždirbti papildomų pajamų, tokių kaip elektros pardavimo, komposto pardavimo, papildomo kiekio atliekų priėmimo į apdorojimo įrenginius, suma.

13.	Būtinosios (BS) su komunalinių atliekų tvarkymu susijusios sąnaudos skirstomos į:

13.1	pastoviąsias komunalinių atliekų tvarkymo sąnaudas (PS), kurios nepriklauso nuo surenkamo ir sutvarkomo komunalinių atliekų kiekio;

13.2	kintamąsias komunalinių atliekų tvarkymo sąnaudas (KS), kurių dydis priklauso nuo surenkamų ir sutvarkomų komunalinių atliekų kiekio.

14.	Apskaičiavus kiekvienos komunalinių atliekų tvarkymo veiklos pastoviąsias sąnaudas, nustatomos bendrosios pastoviosios sąnaudos, lygios visų komunalinių atliekų tvarkymo veiklų pastoviųjų sąnaudų sumai.

15.	Apskaičiavus kiekvienos komunalinių atliekų tvarkymo veiklos kintamąsias sąnaudas, nustatomos bendrosios kintamosios sąnaudos, kurios lygios visų komunalinių atliekų tvarkymo veiklų kintamųjų sąnaudų sumai.

16.	Pagrindžiant būtinąsias su komunalinių atliekų tvarkymu susijusias sąnaudas, vadovaujamasi dokumentais ir duomenimis:

16.1	regioniniu ir savivaldybių atliekų tvarkymo planu;

16.2	praėjusių kalendorinių metų faktinėmis komunalinių atliekų tvarkymo sąnaudomis;

16.3	galiojančiose paslaugų, darbų atlikimo ar kitose sutartyse nustatytomis kainomis;

16.4	mišrių komunalinių atliekų ir kitų atskirai surenkamų atliekų susikaupimo normomis;

16.5	rinkos kainomis.

III SKYRIUS

MARIJAMPOLĖS REGIONINĖJE ATLIEKŲ TVARKYMO SISTEMOJE TEIKIAMŲ PASLAUGŲ ĮKAINIŲ NUSTATYMAS

17.	Įmokas už komunalinių atliekų tvarkymą moka nekilnojamojo turto objektų, kurių sąrašas yra patvirtintas Įsakymu, savininkai, jų atstovai arba jų įgalioti asmenys (toliau – nekilnojamojo turto savininkai). Nekilnojamojo turto savininkams, kuriems nuosavybės arba kita teise priklauso nekilnojamasis turtas, kuris fiziškai sunaikintas ar yra avarinės būklės, taip pat tas kurio baigtumas pagal Nekilnojamojo turto registro duomenis ir faktiškai yra mažiau kaip 40 %, pateikusiems Administratoriui tai įrodančius dokumentus, įmoka už komunalinių atliekų tvarkymą neskaičiuojama.

18.	Vadovaujantis Įsakymu, nekilnojamojo turto objektai pagal naudojimo paskirtį suskirstomi į kategorijas, sąrašas tvirtinamas šios Metodikos priedu.

19.	Taikoma dvinarė įmoka, susidedanti iš pastoviosios ir kintamosios dedamųjų.

20.	Pastovioji įmokos dalis:

20.1.	Pastovioji įmokos dalis skaičiuojama:

20.1.1.	Gyvenamosios paskirties nekilnojamojo turto objektų kategorijai – pagal gyventojų skaičių, jei nėra deklaruotų asmenų, skaičiuojama vienam savininkui;

20.1.2.	Sodų, individualaus naudojimo garažų, kitos paskirties nekilnojamojo turto pastatams ir objektams – objekto vienetui;

20.1.3.	Visų kitų paskirčių nekilnojamojo turto objektų kategorijoms pagal turto rūšį ir plotą.

20.2.	Pastoviąją įmokos dalį moka visi nekilnojamojo turto objektų, esančių savivaldybės teritorijoje, savininkai arba jų įgalioti asmenys;

20.3.	Pastovioji įmokos dalis nustatoma tokia, kad padengtų pastoviąsias su komunalinių atliekų tvarkymu susijusias sąnaudas ir patvirtinama savivaldybės tarybos sprendimu.

21.	Kintamoji įmokos dalis:

21.1.	Kintamoji įmokos dalis skaičiuojama:

21.1.1.	Visiems nekilnojamojo turto savininkams, išskyrus 21.1.2 punkte nurodytus nekilnojamojo turto savininkus taip pat ir individualių gyvenamųjų namų savininkus, pagal naudojamų mišrų komunalinių atliekų konteinerių skaičių, tūrį (dydį) ir ištuštinimo dažnumą;

21.1.2.	Gyvenamosios paskirties ir nekilnojamojo turto savininkams, kurie neturi individualių tik jiems priskirtų konteinerių, o naudojasi bendro naudojimo jiems priskirtais konteineriais, taip pat sodų paskirties ir individualaus naudojimo garažų paskirties objektų savininkams kintamoji įmokos dalis apskaičiuojama pagal atiduodamų mišrių komunalinių atliekų kiekio susikaupimo normą gyventojui/ darbuotojui/ objektui ir jų skaičių.

21.2.	Kintamąją įmokos dalį moka nekilnojamojo objekto savininkai ar jų įgalioti asmenys, kuriems teikiama komunalinių atliekų surinkimo ir tvarkymo paslauga. Komunalinių atliekų surinkimo paslauga suprantama, kaip faktinis mišrių komunalinių atliekų paėmimas iš nekilnojamojo turto objekto savininko.

21.3.	Kintamoji įmokos dalis gyvenamosios paskirties objektams skaičiuojama pagal VĮ Registrų centras oficialiai teikiamus Gyventojų registro duomenis.

21.4.	Kintamosios įmokos dedamosios nemoka nekilnojamojo turto objektų savininkai arba jų įgalioti asmenys, pranešę, kad tam tikrą laikotarpį (ne trumpesnį kaip vienas metų ketvirtis ir ne ilgesnį kaip vieneri metai) nebus naudojamasi nekilnojamojo turto objektu, ir pristatę tai pagrindžiančius dokumentus (pažymos apie nenaudotą elektrą, kitas paslaugas, pažymą apie dienines studijas, darbdavio patvirtinimą apie darbo vietą ir darbo laikotarpį išvykus ar kitą oficialų dokumentą). Įmoka neskaičiuojama tik tada, kai laikino išvykimo metu neperleidžiamos naudojimosi šiuo nekilnojamojo turto objektu teisės tretiesiems asmenims.

22.	Kiekvienai nekilnojamojo turto objektų kategorijai atskirai nustatomas galintis susidaryti vidutinis mišrių komunalinių atliekų kiekis mato vienetui – susikaupimo norma.

23.	Konteineris objektui parenkamas, atsižvelgiant į nustatytą susikaupimo normą, atliekų turėtojui pageidaujant, gali būti pastatytas kitokio dydžio konteineris.

24.	Pagal nustatytas mišrių komunalinių atliekų susikaupimo normas atskirai nekilnojamojo turto objekto kategorijai nustatoma minimali komunalinių atliekų tvarkymo paslaugos apimtis ir atitinkamai minimali kintamoji įmokos dalis.

25.	Minimali komunalinių atliekų tvarkymo paslaugos apimtis apskaičiuojama:

25.1.	Gyvenamosios paskirties objektams – pagal surenkamų mišrių komunalinių atliekų susikaupimo normą vienam gyventojui ir gyventojų, gyvenančių tame objekte, skaičių;

25.2.	Sodų ir garažų paskirties objektams – pagal surenkamų komunalinių atliekų susikaupimo normą objekto vienetui;

25.3.	Visų kitų paskirčių objektams – pagal surenkamų komunalinių atliekų susikaupimo normą vienam darbuotojui ir darbuotojų, faktiškai dirbančių tame objekte, skaičių arba pagal surenkamų komunalinių atliekų susikaupimo normą objekto vienetui.

26.	Minimali komunalinių atliekų paslaugos apimtis ir minimali kintamoji įmokos dalis patvirtinama savivaldybės tarybos sprendimu.

27.	Visi nekilnojamojo turto savininkai, kuriems teikiama komunalinių atliekų surinkimo ir tvarkymo paslauga, privalomai moka kintamąją įmoką, apskaičiuotą pagal minimalią komunalinių atliekų tvarkymo paslaugos apimtį.

IV SKYRIUS

MARIJAMPOLĖS REGIONINĖJE ATLIEKŲ TVARKYMO SISTEMOJE TEIKIAMŲ PASLAUGŲ ĮKAINIŲ SKAIČIAVIMAS

28.	Visos komunalinių atliekų tvarkymo sistemos sąnaudos, vadovaujantis šios metodikos 8 punktu, suskirstomos į pastoviąsias ir kintamąsias sąnaudas.

29.	Pastoviosios įmokos dalies apskaičiavimas.

29.1.	Pagal prognozuojamą surinkti komunalinių atliekų bendrą kiekį (Q), kurį sudaro surinkti kiekiai iš gyvenamosios paskirties, sodų paskirties, garažų paskirties, kitos paskirties pastatų ir objektų ir visų kitų paskirčių objektų bendrai (t.y. kai Q = Qgyv. + Qsodai+ Qgaražai+Qkt.objektai. + Qkt.) bendros pastoviosios sąnaudos (PS) padalijamos santykinai kiekvienai išvardytai nekilnojamųjų objektų rūšiai:

29.1.1.	Pastovioji sąnaudų dalis, tenkanti gyvenamosios paskirties objektams, apskaičiuojama pagal formulę:

PSgyv. = PS × Qgyv. / Q;

29.1.2.	Pastovioji sąnaudų dalis, tenkanti sodų paskirties objektams, apskaičiuojama pagal formulę:

PSsodai = PS × Qsodai/ Q;

29.1.3.	Pastovioji sąnaudų dalis, tenkanti individualaus naudojimo garažų paskirties objektams, apskaičiuojama pagal formulę:

PSgaražai = PS × Qgaražai / Q;

29.1.4.	Pastovioji sąnaudų dalis, tenkanti kitos paskirties nekilnojamojo turto pastatams ir objektams, apskaičiuojama pagal formulę:

PSkt.objektai. = PS × Qkt.objektai. / Q;

29.1.5.	Pastovioji sąnaudų dalis, tenkanti bendrai visų kitų paskirčių objektams, apskaičiuojama pagal formulę:

PSkt. = PS × Qkt. / Q,

29.2.	Gyvenamosios paskirties objektams pastovioji įmoka (PKgyv.) apskaičiuojama, pastoviųjų sąnaudų dalį (PSgyv.), tenkančią gyvenamosios paskirties objektams, padalijant iš Marijampolės regiono gyventojų skaičiaus (Ngyv.), pagal formulę:

PKgyv. = PSgyv. /Ngyv.

29.3.	Sodų paskirties objektams pastovioji įmoka (PKsodai) apskaičiuojama, pastoviųjų sąnaudų dalį (PSsodai), tenkančią sodų paskirties objektams, padalijant iš sodų paskirties objektų skaičiaus (Nsodai) pagal formulę:

PKsodai = PSsodai /Nsodai

29.4.	Individualaus naudojimo garažų paskirties objektams pastovioji įmoka (PKgaražai) apskaičiuojama, pastoviųjų sąnaudų dalį (PSgaražai), tenkančią garažų paskirties objektams, padalijant iš garažų paskirties objektų skaičiaus (Ngaražai), pagal formulę:

PKgaražai = PSgaražai /Ngaražai

29.5.	Kitos paskirties pastatams ir objektams pastovioji įmoka (PKkt.objektai.) apskaičiuojama, pastoviųjų sąnaudų dalį (PSkt.objektai.), tenkančią kitos paskirties pastatams ir objektams, padalijant iš kitos paskirties pastatų ir objektų skaičiaus (Nkt.objektai.), pagal formulę:

PKkt.objektai = PSkt.objektai. /Nkt.objektai.

29.6.	Visų kitų paskirčių objektams pastovioji įmoka (PKkt.) apskaičiuojama: pagal pastoviųjų sąnaudų dalį (PSkt.), tenkančią visų kitų paskirčių objektams, ir iš šių objektų surenkamą komunalinių atliekų kiekį (Qkt.) apskaičiuojama vienos tonos kaina (Pkt.). Pagal nustatytą komunalinių atliekų susikaupimo normą kiekvienos paskirties objektų ploto vienetui (nk, kai k kinta nuo 1 iki k ir nurodo kiekvieną atskirą objektų rūšį pagal paskirtį, išreikšta kilogramais į m2 per metus), apskaičiuojamas pastoviosios įmokos įkainis (Kkt.k) vienam kvadratiniam metrui, vienos tonos kainą (Pkt.) padauginant iš atliekų susidarymo normos (nk), pagal formulę:

Kkt.k = Pkt./1000× nk/12

Pastovioji įmoka (PKkt.k) objektui apskaičiuojama pastoviosios įmokos įkainį (Kkt.k) padauginus iš konkretaus objekto ploto (S), pagal formulę:

PKkt.k = Kkt.k× S

30.	Kintamosios įmokos dalies apskaičiavimas.

30.1.	Bendrąsias kintamąsias sąnaudas (KS) sudaro sąnaudos, apskaičiuotos pagal vienos tonos įkainio ir atliekų kiekio sandaugų sumą.

30.2.	Vienos tonos kintamoji įmoka (KKt) apskaičiuojama susumuojant vežimo operatoriaus 1 tonos atliekų surinkimo kainą (Kvež.), Mechaninio biologinio apdorojimo įrenginių operatoriaus 1 tonos atliekų apdorojimo kainą (KMBA) ir mokesčio už aplinkos teršimą sąvartyne šalinamomis atliekomis dalį, tenkančią 1 tonai atliekų. Vadovaujantis sutartimi su rūšiavimo įrenginių operatoriumi, nustatoma prognozuojama sąvartyne pašalinti komunalinių atliekų dalis procentais (p) nuo visų surenkamų atliekų, ši dalis komunalinių atliekų apmokestinama mokesčiu už aplinkos teršimą sąvartyne šalinamomis atliekomis (M).

KKt = Kvež. + KMBA+(p×M)

30.3.	Vieno m3 kintamoji įmoka (KKkūb.) apskaičiuojama, vienos tonos kintamąją įmoką padauginus iš koeficiento x, kuris nurodo komunalinių atliekų svorio ir tūrio santykinį dydį, pagal formulę:

KKkūb. = KKt × x

30.4.	Kintamoji įmoka vienam gyventojui (KKgyv.) apskaičiuojama, vienos tonos kintamąją įmoką padauginus iš komunalinių atliekų susikaupimo normos vienam gyventojui (ngyv.), pagal formulę:

KKgyv. = KKt × ngyv.

30.5.	Kintamoji įmoka vienam darbuotojui (KKdarb.) apskaičiuojama, vienos tonos kintamąją įmoką padauginus iš komunalinių atliekų susikaupimo normos vienam darbuotojui (ndarb.), pagal formulę:

KKdarb. = KKt × ndarb.

30.6.	Kintamoji įmoka vienam sodo paskirties objektui (KKsodai) apskaičiuojama, vienos tonos kintamąją įmoką padauginus iš komunalinių atliekų susikaupimo normos vienam sodų paskirties objektui (nsodai), pagal formulę:

KKsodai = KKt × nsodai

30.7.	Kintamoji įmoka vienam individualaus naudojimo garažo paskirties objektui (KKgaražai) apskaičiuojama, vienos tonos kintamąją įmoką padauginus iš komunalinių atliekų susikaupimo normos vienam individualaus naudojimo garažų paskirties objektui (ngaražai), pagal formulę:

KKgaražai = KKt × ngaražai

30.8. Vienkartinių renginių, statybos ir rekonstrukcijos projektų rangovų, kitų subjektų, kai nėra konkretaus NT objekto, kuriam priskiriamos atliekos, mokestis skaičiuojamas pagal sutvarkytų mišrių komunalinių atliekų tonos arba m3 sutvarkymo kainą, kuri apskaičiuojama prognozuojamąsias metines būtinąsias sąnaudas padalinus iš prognozuojamų surenkamų komunalinių atliekų kiekio.

V SKYRIUS

BAIGIAMOSIOS NUOSTATOS

31.	Atliekų tvarkymo įmokos už komunalinių atliekų surinkimą ir tvarkymą dydis apskaičiuojamas ne trumpiau vieneriems finansiniams metams ir gali būti pateiktas tvirtinti Šakių rajono savivaldybei iki kiekvienų metų lapkričio 30 d.

32.	Perskaičiavus būtinąsias sąnaudas, savivaldybės taryba atskiru sprendimu gali įmokos dydį kartą per metus indeksuoti, taikydama metinį vartojimo kainų indeksą, jeigu jis didesnis negu 1,1.

33.	Visa informacija, susijusi su šioje metodikoje išvardintų įmokų skaičiavimu yra vieša ir turi būti skelbiama UAB Marijampolės apskrities atliekų tvarkymo centro internetinėje svetainėje.

______________________

Įmokos už komunalinių atliekų surinkimą iš atliekų

turėtojų ir atliekų tvarkymą Šakių rajono savivaldybėje

dydžio nustatymo metodikos

priedas

NEKILNOJAMOJO TURTO OBJEKTŲ, KURIŲ SAVININKAS ARBA ĮGALIOTI ASMENYS PRIVALO SUDARYTI KOMUNALINIŲ ATLIEKŲ TVARKYMO
PASLAUGOS TEIKIMO SUTARTĮ, KATEGORIJŲ SĄRAŠAS

Eil. Nr.	Nekilnojamojo turto objektų kategorija*	Apibūdinimas
1.	Gyvenamosios paskirties pastatai	Pastatai, naudojami gyventi vienam ar daugiau asmenų, vienai ar daugiau šeimų, įvairių socialinių grupių asmenims (individualūs namai, butai, bendrabučiai, vaikų namai, prieglaudos, globos namai, šeimos namai, vienuolynai, nakvynės namai, socialinis būstas, kiti panašios paskirties objektai)
2.	Viešbučių paskirties pastatai	Pastatai, naudojami trumpalaikiam apgyvendinimui (viešbučiai, moteliai, svečių namai), patalpos trumpai apsistoti
3.	Administracinės paskirties pastatai	Pastatai, naudojami administraciniams tikslams (bankai, paštas, valstybės ir savivaldybės įstaigos, ambasados, teismai, kiti įmonių, įstaigų ir organizacijų administraciniai pastatai arba kitos paskirties pastatų dalis, naudojama administracinei veiklai, ir kiti panašios paskirties objektai)
4.	Prekybos paskirties pastatai	Pastatai, naudojami didmeninei ir mažmeninei prekybai (parduotuvės, parduotuvės – operatorinės, knygynai, vaistinės, prekybos paviljonai, turgavietės ir kiti laikini statiniai ar prekybos vietos (kioskai, palapinės ir kiti panašios paskirties objektai)
5.	Paslaugų paskirties pastatai	Pastatai, naudojami paslaugoms teikti (pirtys, grožio salonai, skalbyklos, taisyklos, remonto dirbtuvės, priėmimo–išdavimo punktai, autoservisai, plovyklos, krematoriumai, laidojimo namai ir kiti panašios paskirties objektai)
6.	Maitinimo paskirties pastatai	Pastatai, naudojami žmonėms maitinti (valgyklos, restoranai, kavinės, barai, kiti panašios paskirties objektai)
7.	Transporto paskirties pastatai	Pastatai, naudojami transporto tikslams, t. y. susiję su transportavimu, gabenimu, vežimu (oro uosto, jūrų ir upių laivyno, geležinkelio ir autobusų stočių pastatai, uosto terminalai, muitinių pastatai, kiti panašios paskirties objektai)
8.	Garažų paskirties pastatai	Pastatai, naudojami transporto priemonėms laikyti ir remontuoti (automobilių garažai, atviri ar uždari požeminiai garažai, antžeminės automobilių saugyklos, elingai, geležinkelio vagonų depai, autobusų ir troleibusų garažai, orlaivių angarai, laivų ir aerostatų elingai ir kiti panašios paskirties objektai, išskyrus garažus lengviesiems automobiliams, esančius namų valdoje)
9.	Individualaus naudojimo garažų paskirties pastatai	Gyventojams priklausantys garažai, skirti laikyti lengvąjį automobilį, išskyrus garažus lengviesiems automobiliams, esančius namų valdoje
10.	Gamybos, pramonės paskirties pastatai	Pastatai, naudojami gamybai (gamyklos, dirbtuvės, produkcijos perdirbimo įmonės, kalvės, energetikos pastatai (įvairių tipų elektrinių, katilinių, naftos perdirbimo ir kiti pastatai, skirti energijos ar energijos išteklių gavybai, gamybai, perdirbimui, gamybinės laboratorijos, kūrybinės dirbtuvės ir kiti panašios paskirties objektai)
11.	Sandėliavimo paskirties pastatai	Pastatai, naudojami sandėliuoti arba ką nors laikyti (saugyklos, bendro naudojimo sandėliai, specialūs sandėliai, kiti objektai, naudojami produkcijai laikyti ir saugoti)
12.	Kultūros paskirties pastatai	Pastatai, naudojami kultūros tikslams (teatrai, kino teatrai, kultūros namai, klubai, bibliotekos, archyvai, muziejai, parodų centrai, planetariumai, radijo ir televizijos pastatai, kiti panašios paskirties objektai)
13.	Mokslo paskirties pastatai	Pastatai, naudojami švietimo ir mokslo tikslams (institutai ir mokslinio tyrimo įstaigos, observatorijos, meteorologijos stotys, laboratorijos (išskyrus gamybines laboratorijas), bendrojo lavinimo, profesinės ir aukštosios mokyklos, vaikų darželiai, lopšeliai, kiti panašios paskirties objektai)
14.	Gydymo paskirties pastatai	Pastatai, naudojami gydymo tikslams, kuriuose teikiama medicininė pagalba ir priežiūra sergantiems žmonėms (ligoninės, klinikos, poliklinikos, sanatorijos, reabilitacijos centrai, specialiųjų įstaigų sveikatos apsaugos pastatai, gydyklų pastatai, medicininės priežiūros įstaigų slaugos namai ir kiti panašios paskirties objektai) ar gyvūnams (veterinarijos gydyklos, gyvūnų globos namai ir kiti panašios paskirties objektai)
15.	Poilsio paskirties pastatai	Pastatai, naudojami poilsiui (poilsio namai, turizmo centrai, kempingų pastatai, jaunimo nakvynės namai, kaimo turizmo pastatai, vasarnamiai, medžioklės nameliai, ir kiti poilsio pastatai, poilsio patalpos)
16.	Sporto paskirties pastatai	Pastatai, naudojami sportui (sporto halės, salės, teniso kortai, baseinai, čiuožyklos, jachtklubai, šaudyklos, stadionai, maniežai, aikštynai, laikinos sporto aikštelės ir kiti panašios paskirties objektai)
17.	Religinės paskirties pastatai	Pastatai, naudojami religiniams tikslams (bažnyčios, cerkvės, koplyčios, sinagogos, maldos namai, katedros, parapijų namai ir kiti religiniams tikslams naudojami pastatai)
18.	Specialiosios paskirties pastatai	Pastatai, naudojami specialiesiems tikslams (kareivinių pastatai, kalėjimai, pataisos darbų kolonijos, tardymo izoliatoriai, policijos, priešgaisrinių ir gelbėjimo tarnybų pastatai, slėptuvės, pasienio kontrolės punktai ir kiti panašios paskirties objektai)
19.	Sodų paskirties pastatai	PastataiNaudojami arba poilsiui ir (arba) sodininkystei ir (arba) daržininkystei sodininkų bendrijos nariams priklausantys sodo sklypai su pastatais ir (ar) sodo sklypai su pastatais, nepriklausantys sodininkų bendrijos nariams, bet esantys sodo teritorijoje
20.	Kitos paskirties pastatai ir objektai	Pastatai ir objektai, naudojami kita paskirtimi (lošimų namų pastatai) ir kiti savarankiški objektai (automobilių stovėjimo aikštelės, degalinės, viešųjų renginių vietos ir kt.), kurių negalima priskirti jokiai nuorodytai paskirčiai, kiti poilsio objektai: kempingai, poilsiavietės, paplūdimiai, apžvalgos aikštelės, kiti turizmo objektai ir kiti panašios paskirties objektai

Nekilnojamojo turto objektų kategorija*- pastatai ir inžineriniai statiniai su priklausiniais ir (ar) priskirtais naudoti žemės sklypais ar be jų, kitos patalpos, nepaisant jų registracijos nekilnojamojo turto registre, atskirais nekilnojamojo turto vienetais suformuotos patalpos.

_______________________